b'\n_START_ARTICLE_\nMariner 4\n_START_PARAGRAPH_\nMariner 4 je bilo naslednje uspe\xc5\xa1no vesoljsko plovilo v Nasinem medplanetarnemu vesoljskem Programu Mariner potem, ko je Mariner 2 14. decembra 1962 uspe\xc5\xa1no preletel planet Venero._NEWLINE_Za ta projekt, katerega cilj je bil Mars, so izdelali dve enaki plovili. Mariner 3 so 5. novembra 1964 sicer uspe\xc5\xa1no izstrelili, a se obloga sonde na vrhu rakete nosilke ni pravilno odprla in plovilo ni doseglo planeta._NEWLINE_Tri tedne kasneje 28. novembra so iz Cape Kennedyja z raketo nosilko Atlas-Agena D izstrelili Mariner 4, ki je \xc4\x8dez osem mesecev prispel v bli\xc5\xbeino rde\xc4\x8dega planeta. Mariner 4 je letel mimo Marsa 14. julija 1965 in pri tem sploh prvi\xc4\x8d slikal kak\xc5\xa1en drug planet._NEWLINE_Slike iz majhnega tra\xc4\x8dnega zapisovalca so pokazale udarne kraterje, podobne Luninim, vendar je njihov izvor ostal nepojasnjen. Nekateri so bili prekriti z zmrzaljo zaradi hladnega Marsovega ve\xc4\x8dera. Vsega skupaj je Mariner 4 poslal na Zemljo 22 slik, slikanih z razdalje 9.677 km nad povr\xc5\xa1ino. Sonda je odkrila, da je atmosferski tlak zelo majhen, od 4 do 10 mbarov in, da je tanka atmosfera sestavljena ve\xc4\x8dinoma iz ogljikovega dioksida. \xc4\x8ceprav je atmosfera zelo tanka divjajo na Marsu velikanski mo\xc4\x8dni pe\xc5\xa1\xc4\x8deni viharji, ki v\xc4\x8dasih prekrijejo celotno povr\xc5\xa1ino planeta. Sonda je zaznala tudi \xc5\xa1ibko magnetno polje._NEWLINE_Plovilo, kateremu so predvideli \xc5\xbeivljenjsko dobo malo ve\xc4\x8d kot osem mesecev, je dejansko delovalo \xc5\xa1e tri leta v tirnici okoli Sonca in nadaljevalo z dolgoro\xc4\x8dnim raziskovanjem Son\xc4\x8devega vetra ter s sestrsko sondo Mariner 5, izstreljeno proti Veneri leta 1967, opravljalo usklajene meritve._NEWLINE_Stik z Marinerjem 4 so izgubili 20. decembra 1967.'